ธปท.เผยเศรษฐกิจเดือนก.ค.ยังซบเซา
ธปท.ระบุเศรษฐกิจเดือนก.ค.แผ่วต่อเนื่องสะท้อน ต้องใช้เวลาในการฟื้นตัว ลุ้นครม.ชุดใหม่เข้ามากระตุ้น
31 ส.ค. 2558

ธปท.ระบุเศรษฐกิจเดือนก.ค.แผ่วต่อเนื่องสะท้อน ต้องใช้เวลาในการฟื้นตัว ลุ้นครม.ชุดใหม่เข้ามากระตุ้น
นายดอน นาครทรรพ ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) กล่าวว่า เศรษฐกิจในเดือนก.ค.ปีนี้ยังอยู่ในภาวะคล้ายเดิมเช่นเมื่อ 2 เดือนที่ผ่านมา คือ มองภาพโดยรวมยังอ่อนแอในหลายตลาดยังค่อนข้างซบเซา โดยมีเพียงภาคการท่องเที่ยวและการใช้จ่ายของภาครัฐที่ยังขยายตัวต่อเนื่องช่วยพยุงเศรษฐกิจ
ขณะที่การส่งออกสินค้าโดยรวมยังซบเซาจากความต้องการสินค้าจากประเทศคู่ค้าที่ต่ำลงส่วนการบริโภคภาคเอกชนลดลง จากติดลบ 0.1% มาติดลบที่ 2.1% เมื่อเทียบกับช่วงเดียวกันปีก่อนและลดลงจาก 1.4% ในเดือนก่อนหน้าลงมาติดลบที่ 1.1% สอดคล้องกับรายได้ที่ยังไม่ดีและความเชื่อมั่นของผู้บริโภคที่ลดต่ำลงมาตลอด
ด้านอุปสงค์หรือความต้องการซื้อและการใช้จ่ายยังอ่อนแอทั้งในและต่างประเทศกระทบความเชื่อมั่นของธุรกิจและส่งผลให้การผลิตภาคอุตสาหกรรมและการลงทุนอยู่ในระดับต่ำโดยการลงทุนภาคเอกชนทรวงตัวติดลบที่ 0.1% เทียบกับเดือนก่อนหน้า
"ต้องติดตามดูว่ารัฐบาลชุดใหม่และมาตรการกระตุ้นเศรษฐกิจจะเข้ามาพลิกฟื้นเศรษฐกิจได้แค่ไหนเพราะส่งออกยังซบเซาแต่ต้องดูว่าราคาน้ำมันที่ลดลงซึ่งจะช่วยให้สินค้าส่งออกราคาถูกลงบ้างจะช่วยให้ส่งออกได้ดีขึ้นอีกหรือไม่ ส่วนการนำเข้าก็หดตัวในเกือบทุกหมวดสะท้อนกิจกรรมที่อ่อนแอและสะท้อนว่าภาวะเศรษฐกิจต้องใช้เวลาในการฟื้นตัว"นายดอนกล่าว